THE MALTA INDEPENDENT fil-paġna ta’ quddiem tgħid li d-deputata Laburista Marlene Farrugia ressqet mistoqsija parlamentari fuq il-kwistjoni tal-interċettazzjoni tat-telefonati. L-Independent bdiet petizzjoni fuq il-kwistjoni. Rapport ieħor ta’ dan il-ġurnal jgħid li sitta minn 12-il applikazzjoni għaċ-ċittadinanza ntbagħtu lura minħabba l-bżonn ta’ izjed dokumenti. F’kumment lill-Malta Independent, il-Ministru tal-Intern Manuel Mallia qal li l-Gvern irċieva 144 applikazzjoni għar-residenza iżda 12 huma applikazzjonijiet kompletament mimlija li minnhom sitta ntbagħtu lura. IN-NAZZJON b’rapport fil-paġna ta’ quddiem bid-dettalji tal-azzjonijiet fit-trasport pubbliku. Il-ġurnal jgħid li l-UĦM lesta tkompli bl-azzjonijiet industrijali sakemm jibqa’ ma jintlaħaqx ftehim mal-Gvern fuq l-għarfien trejdunjonistiku. Rapport ieħor tan-Nazzjon bid-dettalji ta’ attività li se toffri esperjenza kulturali f’lejl maġiku f’Ħagar Qim nhar il-Ġimgħa u s-Sibt filgħaxija. In-Nazzjon bl-aħbar li l-Istati Uniti qalet li nqabad is-suspettat kap tat-terroristi li f’Settembru tal-2012 kienu attakkaw u taw in-nar lill-konsulat Amerikan fil-belt Libjana ta’ Bengazi. MALTATODAY b’ritratt u rapport fil-paġna ta’ quddiem tat-tliet bugħaddasa li mietu lbieraħ fid-Dwejra bil-gazzetta tgħid li l-baħar imqalleb madwar Għawdex ħasad il-ħajja ta’ dawn it-tliet turisti. Rapport dwar l-azzjonijiet li qed jittieħdu mill-UĦM fit-trasport pubbliku. Il-gazzetta tgħid li t-trasport pubbliku lbieraħ intlaqat minn strike ta’ sagħtejn wara li l-Malta Public Transport Services naqset li tilħaq ftehim mal-UĦM. THE TIMES b’rapport fil-paġna ta’ quddiem b’intervista ma’ eks-drogat li nhar il-Ġimgħa nstab ħati li lura fl-2005 qasam gramma eroina ma’ sieħbu u wara disa’ snin ingħatatlu sentenza ta’ sitt xhur ħabs. F’dawn id-disa’ snin dan il-guvni, illum ta’ 32 sena, irriforma ruħu mid-droga u issa qed jistenna l-ewwel tarbija tiegħu. Ritratt fil-paġna ta’ quddiem tat-Times ta’ Fr. Lawrence Gauci il-kappillan tal-Knisja parrokkjali ta’ Lourdes f’Raħal Gdid. Fr. Lawrence jidher bil-gear u l-bandiera tal-Brażil tittajjar fuq l-uffiċċju tal-parroċċa. Dan għaliex hu partitarju akkanit tal-Brażil. The Times bid-dettalji tat-tliet bugħaddasa li mietu lbieraħ fid-Dwejra. Dawn huma Awstrijakk u mara u raġel mir-Renju Unit. Jirriżulta li l-mara sabet ruħha f’diffikultà u telgħet minn qiegħ il-baħar malajr wisq waqt li l-partner tagħha prova jżommha u hu wkoll inġibed ‘il fuq. L-ORIZZONT b’ritratt tal-ħaddiema tal-protezzjoni ċivili jtellgħu l-kadavru ta’ wieħed mill-bugħaddasa li tilfu ħajjithom fid-Dwejra lbieraħ. Rapport ieħor tal-Orizzont jgħid li minn 920 ħaddiem fit-trasport pubbliku, madwar 20 biss obdew id-direttivi tal-UĦM.